2. Il-kooperazzjoni ġudizzjarja, l-ordni pubbliku u s-sigurtà

L-azzjonijiet meħuda fil-qasam tal-kooperazzjoni ġudizzjarja, tal-ordni pubbliku u tas-sigurtà

Il-Maċedonja ta’ Fuq kompliet tieħu azzjonijiet fil-ġlieda kontra l-kriminalità organizzata, inkluż kontra t-traffikar tad-droga u t-traffikar tal-bnedmin, fl-oqsma tal-ġlieda kontra l-korruzzjoni u kontra l-ħasil tal-flus, fil-ġlieda kontra t-terroriżmu u l-finanzjament tat-terroriżmu, u fil-prevenzjoni tar-radikalizzazzjoni, b’segwitu għall-implimentazzjoni tal-Pjan ta’ Azzjoni Konġunt dwar il-Ġlieda Kontra t-Terroriżmu mal-Balkani tal-Punent.

L-Istati Membri, il-Europol u l-Eurojust jirrapportaw b’mod ġenerali kooperazzjoni tajba mal-Maċedonja ta’ Fuq fil-qasam tas-sigurtà.

Il-Liġi dwar iċ-Ċittadinanza tal-Maċedonja ta’ Fuq tippermetti l-kisba ta’ ċittadinanza għal interess ekonomiku speċjali mingħajr ebda rekwiżit ta’ residenza preċedenti. Il-Kummissjoni Ewropea ġibdet l-attenzjoni tal-Maċedonja ta’ Fuq dwar ir-riskji maħluqa mill-iffaċilitar taċ-ċittadinanza b’investiment, li jista’ jkollhom impatt fuq is-sistema ta’ vjaġġar mingħajr viża, peress li dawn jistgħu jintużaw biex jiġu evitati l-proċedura tal-viża għal soġġorn qasir tal-UE u l-valutazzjoni fil-fond tar-riskji migratorji u ta’ dawk għas-sigurtà individwali li din tinvolvi.

Il-Maċedonja ta’ Fuq indirizzat ir-rakkomandazzjonijiet li ġejjin li saru fit-Tielet Rapport fl-ambitu tal-Mekkaniżmu ta’ Sospensjoni tal-Viża:

a) Tkompli tittejjeb l-effettività tal-isforzi ta’ infurzar tal-liġi fil-ġlieda kontra n-networks tal-kriminalità organizzata, speċjalment dawk involuti fit-traffikar tad-droga. Ikompli jiġi pprovdut rekord kredibbli tal-investigazzjonijiet, tal-prosekuzzjonijiet u tal-kundanni. Jissaħħu l-investigazzjonijiet u l-prosekuzzjoni ta’ gruppi ta’ kriminalità organizzata, inkluż dawk involuti fil-faċilitazzjoni tal-immigrazzjoni illegali, fil-ħasil tal-flus u fil-kriminalità finanzjarja.

Il-Maċedonja ta’ Fuq kompliet bl-isforzi tagħha biex ittejjeb ir-rekord tagħha fil-qasam tal-ġlieda kontra l-kriminalità organizzata. Iċ-Ċentru Nazzjonali ta’ Koordinazzjoni għall-Ġlieda kontra l-Kriminalità Organizzata tejjeb il-kapaċità operazzjonali tiegħu. L-istituzzjonijiet rilevanti assenjaw ir-rappreżentanti tagħhom u huma konnessi maċ-Ċentru. Il-pajjiż jikkoopera f’operazzjonijiet fil-ġlieda kontra t-traffikar tal-bnedmin, tal-armi u tad-droga, kemm fil-livell bilaterali kif ukoll f’dak multilaterali.

F’konformità mar-rakkomandazzjonijiet tal-Grupp ta’ Esperti dwar l-Azzjoni kontra t-Traffikar tal-Bnedmin (GRETA, Group of Experts on Action against Trafficking in Human Beings), fl-2020 ġie stabbilit grupp ta’ ħidma. Fl-2020, il-Maċedonja ta’ Fuq kienet involuta f’diversi każijiet ta’ kriminalità organizzata fil-Eurojust, f’dak li jirrigwarda t-traffikar tad-droga u l-ħasil tal-flus.

Il-Maċedonja ta’ Fuq għamlet progress fl-armonizzazzjoni tal-liġi tagħha biex tallinjaha mar-raba’ direttiva kontra l-ħasil tal-flus. Ir-reġistru tas-sidien benefiċjarji tnieda fis-27 ta’ Jannar 2021 u ilu jopera mis-27 ta’ Mejju 2021.

Sar ukoll progress fl-iżgurar li r-riżultati mill-UIF jintużaw mis-servizzi ta’ prosekuzzjoni, f’konformità mal-arranġament ta’ Implimentazzjoni għall-Maċedonja ta’ Fuq tal-Pjan ta’ Azzjoni Konġunt dwar il-Ġlieda kontra t-Terroriżmu mal-Balkani tal-Punent. Il-modulu l-ġdid għall-monitoraġġ tal-każijiet ta’ tranżazzjonijiet suspettużi u l-feedback tagħhom imressaq mill-UIF lill-awtoritajiet kompetenti huwa stabbilit u ttestjat. Madankollu, il-modulu għadu mhux qed jintuża. Huma meħtieġa aktar sforzi biex jiġi implimentat kompletament il-modulu l-ġdid dwar tranżazzjonijiet suspettużi rrapportati mill-UIF lill-awtoritajiet kompetenti u jiġi stabbilit rekord dwar l-użu tiegħu mill-uffiċċji tal-prosekuzzjoni.

b) Tissaħħaħ aktar il-ġlieda kontra l-korruzzjoni

Il-Maċedonja ta’ Fuq kompliet timplimenta r-riformi fil-ġlieda kontra l-korruzzjoni. Il-pajjiż għamel progress fil-konsolidazzjoni tar-rekord tiegħu dwar l-investigazzjonijiet, il-prosekuzzjonijiet u l-kundanni finali fil-każijiet ta’ korruzzjoni, inkluż f’livell għoli.

Fi ħdan il-miżuri restrittivi applikati matul l-istat ta’ emerġenza minħabba l-pandemija tal-COVID-19, il-gvern stabbilixxa miżuri għas-sospensjoni tal-iskadenzi proċedurali fil-proċeduri ġudizzjarji, kif ukoll għall-atti urġenti mill-qrati rigward każijiet ta’ kriminalità organizzata u ta’ korruzzjoni.

F’Ġunju 2020 daħlet fis-seħħ Liġi ġdida dwar l-Uffiċċju tal-Prosekutur Pubbliku, adottata fi Frar 2020. Il-liġi għandha l-għan li tipprovdi sistema ta’ prosekuzzjoni professjonali u imparzjali, li tiżgura b’mod partikolari s-sostenibbiltà tal-każijiet taħt il-ġuriżdizzjoni tal-Uffiċċju tal-Prosekutur Pubbliku Speċjali. Komplew l-isforzi biex isir progress fil-każijiet tal-eks Uffiċċju tal-Prosekutur Speċjali inkluż fis-sentenzi importanti.

Il-Kummissjoni Statali għall-Prevenzjoni tal-Korruzzjoni (SCPC) kienet proattiva fit-twettiq tal-mandat tagħha li tivverifika d-dikjarazzjonijiet tal-assi u l-kunflitti ta’ interess. Il-baġit u l-persunal żdiedu. F’Jannar 2020, l-SCPC adottat Strateġija Nazzjonali ġdida għall-Prevenzjoni tal-Korruzzjoni u tal-Kunflitti ta’ Interess, bi pjan ta’ azzjoni għall-2020-2024.

Il-Maċedonja ta’ Fuq qed tieħu wkoll azzjoni biex timplimenta r-rakkomandazzjonijiet tal-GRECO. Grupp ta’ ħidma fi ħdan il-Ministeru għall-Intern ingħata l-kompitu li jħejji emendi fil-Liġi tal-Affarijiet Interni u fil-Liġi dwar il-Pulizija.

3. Rakkomandazzjonijiet għall-Maċedonja ta’ Fuq

Il-Maċedonja ta’ Fuq ħadet azzjoni biex tindirizza r-rakkomandazzjonijiet tal-Kummissjoni. Madankollu, huma meħtieġa aktar sforzi fl-oqsma tal-ġestjoni tal-migrazzjoni, tal-ġlieda kontra l-ħasil tal-flus, tal-ġlieda kontra t-terroriżmu u tal-ġlieda kontra l-korruzzjoni u l-kriminalità organizzata, kif ukoll fir-rigward tal-kisba ta’ ċittadinanza għal interess ekonomiku speċjali. B’mod partikolari, jeħtieġ li jiġu indirizzati aktar l-oqsma li ġejjin:

·Tittejjeb aktar ir-reġistrazzjoni tal-migranti b’mod aktar sistematiku; il-kampanji ta’ informazzjoni dwar is-sistema ta’ vjaġġar mingħajr viża jiġu adattati għal profili tal-migranti rilevanti, inkluż f’dak li jirrigwarda l-gruppi vulnerabbli, il-persuni li jibqgħu fit-territorju wara l-iskadenza tal-awtorizzazzjoni għas-soġġorn u l-applikazzjonijiet għall-ażil bla bażi.